b'\n_START_ARTICLE_\nZas\xc5\x82a\xc5\xadje\n_START_SECTION_\nAjalugu\n_START_PARAGRAPH_\nArheoloogiliste andmete p\xc3\xb5hjal tekkis linna kohale Svis\xc5\x82a\xc4\x8di j\xc3\xb5e kaldale X sajandil krivit\xc5\xa1ite asula. Zas\xc5\x82a\xc5\xadje linna on esimest korda mainitud aastal 985, mil Vladimir P\xc3\xbcha andis selle oma naisele Rogneda Rogvolodovnale ja pojale Izjaslav Vladimirovit\xc5\xa1ile, umbes sel ajal asustati ka sealne linnam\xc3\xa4gi. Tol ajal asutati linna ka klooster, aga selle asukoht on teadmata, \xc3\xbchtlasi ristiti kohalik rahvas._NEWLINE_Aastal 1127 mainitakse Po\xc5\x82acki ja Kiievi vaheliste s\xc3\xb5dadega seoses esimest korda Izjaslavi v\xc3\xbcrstiriiki mille keskuseks Zas\xc5\x82a\xc5\xadje oli. XIII sajandi l\xc3\xb5pus hakkas linn kuuluma Leedu Suurv\xc3\xbcrstiriiki. Algul suurv\xc3\xbcrstidele kuulunud linna andis K\xc4\x99stutis oma nooremale vennale Jaunutisele, kes pani seal aluse Zaslavskiste suguv\xc3\xb5sale. Aastal 1434 p\xc3\xb5letas \xc5\xa0vitrigaila linna maha._NEWLINE_Aastal 1539 l\xc3\xa4ks Zas\xc5\x82a\xc5\xadje Hlebowiczite valdusesse. Seoses territoriaal-administratiivse reormiga hakkas see kuuluma Minski vojevoodkonda ja Minski maakonda. XVI sajandi teisel poolel hakkas sealse kalvinistide koguduse juures tegutsema kool, ka oli koguduse juures tr\xc3\xbckikoda, kus Szymon Budny lasi tr\xc3\xbckkida oma piibli. Aastal 1625 ehitati linna katoliku kirik._NEWLINE_Aastal 1655 r\xc3\xbc\xc3\xbcstasid linna Moskva v\xc3\xa4ed. \xc3\x9chtlasi purustati sealne loss. Aastal 1678 l\xc3\xa4ks linn Sapiehade valdusesse. Aastal 1678 (teistel andmetel 1676 asutasid Sapiehad linna dominiiklaste kloostri._NEWLINE_Aastal 1753 l\xc3\xa4ks linn Prze\xc5\xbadzieckite valdusess. Aastal 1772 andis Stanis\xc5\x82aw II linnale \xc3\xb5iguse pidada neli korda aastas laata. XVIII sajandi teisel poolel tegutsesid linna tellisel\xc3\xb6\xc3\xb6v ja kalevivabrik._NEWLINE_Aastal 1793 l\xc3\xa4ks Zas\xc5\x82a\xc5\xadje teisel Poola jagamisel Vene impeeriumi koosseisu, \xc3\xbchtlasi muudeti linn aleviks. Zas\xc5\x82a\xc5\xadje hakkas kuuluma Minski kubermangu ja Minski kreisi. Aastal 1815 omandasid alevi Pruszy\xc5\x84skid. Seoses Kastu\xc5\x9b Kalino\xc5\xadski \xc3\xbclest\xc3\xb5usuga konfiskeerisid tsaariv\xc3\xb5imud alevi ka sellelt suguv\xc3\xb5salt. Aastal 1873 valmis alevit l\xc3\xa4biv raudtee._NEWLINE_1921. aastal hakkas Zas\xc5\x82a\xc5\xadje kuuluma Valgevene NSV koosseisu. Aastail 1924\xe2\x80\x931959 oli alev samanimelise rajooni keskus, seej\xc3\xa4rel liideti see Minski rajooniga. Aastal 1985 muudeti alev taas linnaks.'